讀文與可集效其體送新邛州范宗丞
作者：項安世
朝代：宋

paragraphs: 邛州官多書，大字宜眵昏。
中有與可集，瑶琨貯金盆。
王郎以贈我，讀之淚紛紛。
每到和蘇作，姓詭字亦諼。
多稱蘇子平，或號胡使君。
家侯馬之譜，其事蓋有云。
是時黨禍起，無敢交蘇門。
子孫抱遺稿，塗改仍竄焚。
至今集中字，舛駁難具論。
最憐黄樓賦，一字今不存。
哀哉誰作俑，見此傷人魂。
君今當清時，往駕刺史轅。
萬一布宣暇，再三修此文。